Jehan ainsné, fils du roy de France, duc de Normandie et de Guienne, conte de Poitou, d’Anjou, et du Mainne, faisons savoir à touz ceulz qui verront et orront ces presentes lettres: que nous avons veu les lettres de bonne mémoire nostre très chier oncle Eudes, jadiz dux de Bourgoingne, seellées de son grant seel, sanz aucune suspicion, contenenz la fourme qui s’ensuit: § Nous Eudes, dux de Bourgoigne, etc. (Voir le n° LIV.) § Nous, toutes les choses et singulières contenuës es lettres dessus transcriptes, aians fermes et aggréables icelles, et toutes les libertez, franchises, immunitez, chartres, previleges, et confirmacions données de notre dit oncle, et de ses prédécesseurs es dits habitanz de la dicte ville de Dijon, les quels, nous ayanz le gouvernement, et bail du duchié de Bourgoigne, et de notre très chier et bien amé cousin Phelippe, duc de Bourgoingne, moindre d’aage, avons juré en l’église de Saint-Bénigne de Dijon, et octroié, et promis tenir et garder fermement tout en la fourme et manière que nostre diz oncle, et ses predecesseurs l’ont fait ou temps passé, ainssi comme il est plus à plain contenu es chartres, libertez et franchises des dits Maieur, eschevins, et commune de Dijon, et ycelles en nom que dessus, voulons, loons, approvons, et par la teneur de ces présentes lettres, en tant comme il nous appartient, de notre certaine science, confirmons, et icelles, en nom que dessus, promettons en bonne foy tenir et garder, sans corrumpre, ne venir encontre; sauf nostre droit, et le droit de nostre dit cousin, et le droit d’autruy. Et pour ce que ces choses soient plus fermes et plus estables, nous avons fait mettre nostre seel à ces présentes lettres. Donné à Dijon l’an de grace mil troiz cenz et cinquante, ou mois d’avril. § Par monseigneur le duc, FOUVANZ.